Diari Oficial de la Generalitat Valenciana


Sumari del DOGV 3081, del 18-09-1997 (1997/9834)

ORDRE de 25 de juliol de 1997, de la Conselleria de Benestar Social, per la qual es crea el Consell Valencià de la Dona.
------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/07/25/(1)/dof/vci/html**

### Dades del document

Número de DOGV
:   3081

Data del DOGV
:   18-09-1997

Secció del DOGV
:   DISPOSICIONS GENERALS

Número del document
:   1997/9834


Data del document
:   25-07-1997

Organisme emissor
:   Conselleria de Benestar Social

Tipus de document
:   Ordre

Anàlisi jurídica

ORDRE de 25 de juliol de 1997, de la Conselleria de Benestar Social, per la qual es crea el Consell Valencià de la Dona.  
L'article 2 de l'Estatut d'Autonomia de la Comunitat Valenciana estableix que correspon a la Generalitat Valenciana, en l'àmbit de les seues competències, promoure les condicions perquè la llibertat i la igualtat dels ciutadans i els grups en què s'integren siguen reals i efectius, eliminar els obstacles que entrebanquen o dificulten la plenitud, fomentar el desplegament de les peculiaritats del poble valencià i facilitar la participació dels valencians en la vida política, econòmica, cultural i social.  
Mitjançant el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social, dedica la secció III de capítol IV del Títol II a la Direcció General de la Dona, concebuda com a una Direcció General de la Conselleria, encarregada d'elaborar, promoure i executar les mesures per fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.  
Aquest text reglamentari, concretament l'article 5.4, preveu la constitució d'altres òrgans o comissions de caràcter consultiu i d'assessorament per a matèries concretes o temes específics, amb la composició que en cada cas quede determinada.  
A fi d'acomplir aquests fins es constitueix el Consell Valencià de la Dona, que reunirà les persones representants de les entitats més representatives que treballen en favor de la igualtat d'oportunitats entre dones i homes, i facilitarà la participació activa i un camí de comunicació i col·laboració entre l'administració pública i el moviment associatiu de dones.  
Per tot això, i en virtut de les atribucions que legalment em confereix, especialment l'article 35.e de la Llei 5/1983, de 30 de desembre, del Govern Valencià,   
ORDENE  
Article 1. Creació  
Crear el Consell Valencià de la Dona com a organisme col·legiat de caràcter consultiu de la Conselleria de Benestar Social, segons les característiques establides tot seguit.  
Article 2. Composició  
1. El Consell Valencià de la Dona estarà format:  
1.1 Presidència: recaurà, amb caràcter nat, en la persona que representa la titularitat de la Conselleria de Benestar Social.  
1.2 Vicepresidència: la directora general de la Dona.  
1.3 Vocals:  
1.3.1 Com a representació de la Federació Valenciana de Municipis i Províncies, i a proposta de la direcció, tres persones.  
1.3.2 La persona responsable del Departament de la Dona de cada una de les dos organitzacions sindicals més representatives de la Comunitat Valenciana.  
1.3.3 Tres persones representants de les associacions de dones amb caràcter empresarial i / o professional.  
1.3.4 Dos persones representants d'associacions de dones rurals.  
1.3.5 Quatre persones representats entre les associacions de dones de mestresses de casa més representatives.  
1.3.6 Una persona representant de cada una de les dos federacions de dones registrades com a tal federació en la Comunitat Valenciana, més representatives.  
1.3.7 Fins sis vocals designats / ades per la presidència del Consell Valencià de la Dona, entre les persones de prestigi rellevant que destaquen en la defensa dels Drets de les dones i amb vinculació al moviment associatiu, a proposta de la directora general de la Dona.  
1.4 Secretaria: actuarà com a secretària, amb veu però sense vot, la persona designada per la presidència del Consell Valencià de la Dona, a proposta de la directora general de la Dona.  
Article 3. Funcions del Consell Valencià de la Dona  
1. Informar dels Plans d'Igualtat d'Oportunitats entre Homes i Dones de la Generalitat Valenciana.  
2. Informar tots els assumptes que, afecten les polítiques d'igualtat entre homes i dones, siguen sotmesos per la Generalitat Valenciana al consell, i també les disposicions generals que regulen els temes referits a la matèria esmentada.  
3. Altres matèries relacionades amb la igualtat d'oportunitats entre homes i dones que siguen atribuïdes al consell des de la Conselleria de Benestar Social.  
Article 4. Règim de funcionament del Consell Valencià de la Dona  
1. El Consell Valencià de la Dona funcionarà en ple i en les comissions de treball que es constituiran.  
2. El ple estarà format pels membres esmentats en l'article 2.  
El ple del Consell Valencià de la Dona es reunirà prèvia convocatòria de la presidència, a proposta de la directora general de la Dona o per iniciativa pròpia quan siga sol·licitat per les dos terceres, almenys, dels seus membres.  
3. Es podran formar grups de treball per acord del ple del Consell, per als assumptes la importància dels quals necessiten d'un seguiment especial. Aquests grups estaran formats com a mínim, per tres persones la missió de les quals serà temporal.  
4. La presidència del Consell Valencià de la Dona podrà acordar l'assistència a les reunions del consell i dels grups de treball, amb veu però sense vot, de les persones que, pels coneixements especials de les matèries objecte d'estudi, considere convenient.  
5. El Consell Valencià de la Dona, en allò que no preveu aquesta ordre, sotmetrà el funcionament al que estableixen els articles 23., 24.3 i 26.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú per als òrgans col·legiats en què participen organitzacions representatives d'interés comú, de l'article 22.2 de l'esmentat text legal.  
DISPOSICIONS FINALS  
Primera  
Faculta la directora general de la Dona perquè adopte les mesures necessàries per al compliment i execució del que disposa aquesta ordre.  
Segona  
Aquesta ordre vigirà el dia de la publicació en el Diari Oficial de la Generalitat Valenciana.  
València, 25 de juliol de 1997.   
La consellera de Benestar Social  
MARCELA MIRÓ PÉREZ


Còpia Permalink ELI